Асен Разцветников
Люшкат се сухи над прага ми пак…

chitanka.info

Люшкат се сухи над прага ми пак

кичури еньовче, ружа и мак.

Сивите паяци мрежа плетат —

есен ще дойде по вития път.

Сам съм. И тръпна в жълтата степ.

Тръпна и слушам, и мисля за теб.

Никой не спира пред мойта врата,

няма ни жива душа във степта.

Само в будната, суха трева

вятърът рови с немирна глава —

Вятърът в будните, стари треви

твоето име неспирно мълви.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.